  Туспуктэм: vk.com (Александр Бречалов) Наталия Сильвестрова Воткаын бадӟымъёслы эмъюртэз но Можгаын нылпи эмъюртэз пуктон ужъёсты йылпумъязы. Пациентъёсты оштолэзе, тӥрлыкез пуктэм но кулэ ужкагазъёс басьтэм бере, кутыны кутскозы. Со сярысь Удмуртиысь тӧролэн но кивалтэтлэн пресс-службазы ивортӥз. Эмъюртъёсты «Здравоохранение» йскалык ӵектос улсын пуктӥзы  Воткаысь эмъюрт карысь но ёросысь 60 сюрс пала адямиез эскероз, Нунал ӵоже 630 пациентэз кутыны чакламын. 9,6 сюрс квадрат метр быдӟалаем ньыль этажъем выль юртын флюрографен но рентген-аппаратэн диагностика ортчытон кабинетъёс, лаборатори лэсьтозы, хирурги ёзэслэсь ужзэ радъялозы. Паласькись лек вирус инфекциосын висисьёслы нимаз пыронэн «горд зона» радъяны чаклало. Кыкетӥ этажын терапевтической ёзэт ужалоз, куинетӥ этажын – сюбег ӧръёсъя эмчиос. Со сяна, выль эмъюртэ нылкышно консультаци, ку но венерологи ёзэт, лаборатори, функциональной диагностикая ёзэт выжозы. Можгаысь нылпи эмъюртэ али пӧртэм юртъёсы интыяськем ёзъёсты огазеялозы. Выль юртлэн быдӟалаез – 7 сюрс квадрат мертлэсь трос. Татын смена куспын 300 пичи пациентэз эскерыны быгатозы. « Нылпи эмъюртын пиналъёслы но соослэн анай-атайёссылы каньыл мед лоуз шуыса тыршимы. Таза но висись нылпиосты эскерон нимаз ортчытъялозы, озьы ик висёнъёсты алон ёзэтэ нимаз пырон чакламын. Ньыль этажъем выль юртын кык лифт ужалоз – адямиосты нуллӥсь но котыръёсты нуллӥсь. Нимысьтыз пандусъёс но коляскаосын пыронъёс чакламын. Эмъюртлэн котькуд этажаз коляска возён интыос, нылпиосты сюдон но шудон комнатаос радъязы. Озьы ик урамын нылпиослы шудон пощадка лэсьтыны малпамын » Татьяна Денисова, Можга ёрос эмъюртысь валтӥсь эмчилэсь ужзэ быдэсъясь Тодэ вайытом, Удмуртиын 2022-тӥ арын сизьым эмъюртъёсты тупатӥзы. Тегъёс: Тазалык эмъяськонниос лэсьтӥськон Удмуртия Вотка Можга  